L'Ajuntament de Gandia avança en el procés de contractació de la gespa del Guillermo Olagüe
05 abril 2024

## L'Ajuntament de Gandia avança en el procés de contractació de la gespa del Guillermo Olagüe05 abril 2024Última actualització: 05 abril 2024

![](../gestion/img/0de49c93afba92eba640e62b9e42da090de9fe932fbe0f51682b6e099a5ed415.jpg)  
  

La **Junta de Govern** celebrada aquesta setmana ha aprovat l'**expedient de contractació destinat a la renovació de la gespa artificial i l'adequació del sistema de reg del terreny de joc de l'estadi Guillermo Olagüe**.  
  
L'import de licitació dels treballs és de 312.739,76 euros als quals se suma el corresponent IVA (65.675,35 euros) fins a assolir un import de 378.415,11 euros.  
  
Una vegada presentades les empreses interessades i finalitzat el procés d'adjudicació a la millor proposta, la mercantil guanyadora haurà de demostrar la seua solvència i tindrà un termini de sis setmanes per executar el contracte.  
  
Pel que fa als materials, el **regidor delegat d'Esports, Jesús Naveiro**, ha explicat que el projecte de renovació de la gespa artificial contempla un sistema d'última generació que compleix les normatives actuals FIFA Quality Pro i Norma Europea 15330-1, cosa que assegura la seguretat dels jugadors, així com un joc excel·lent avalat pel compliment dels assajos. A més, el plec exigeix la substitució dels actuals canons de reg per aspersors emergents de llarg abast i projecta la incorporació d'una base elàstica prefabricada de 18 mm amb llosetes reciclades i reciclables que permetran la millora del sistema a mitjà i llarg termini.  
  
Pel que fa a la gespa, es contempla un ús combinat de fils monofilaments i fibrilats que donaran a la gespa les seues característiques de rodament i rotació, alhora que es millora l'elasticitat del sistema.